-4-

1.  ปัจจัยความเสี่ยง และการบริหารความเสี่ยง

    -   ปัจจัยความเสี่ยงจากการให้สินเชื่อทางการค้ากับลูกค้า

บริษัทฯ และบริษัทย่อย มีความเสี่ยงด้านการให้สินเชื่อที่เกี่ยวเนื่องกับลูกหนี้การค้า และลูกหนี้อื่น
ซึ่งอยู่ในการทำธุรกรรมการค้าปกติ โดยในปัจจุบันสภาวะทางเศรฐกิจที่ชะลอตัวทั้งในประเทศ
และต่างประเทศทำให้มีความผันผวนมาก
ดังนั้นการให้สินเชื่อกับลูกหนี้การค้าอาจมีความเสี่ยงจากการรับชำระหนี้
ซึ่งจำนวนเงินสูงสุดที่อาจต้องสูญเสียจากการให้สินเชื่อ คือมูลค่าตามบัญชีของลูกหนี้การค้า
และลูกหนี้อื่นที่แสดงอยู่ในงบดุล

-   นโยบายการบริหารความเสี่ยงการให้สินเชื่อทางการค้ากับลูกค้า

บริษัทฯ และบริษัทย่อย มีนโยบายการให้สินเชื่อที่รัดกุมโดยมีวิธีการในการควบคุมสินเชื่อที่เหมาะสม
และมีหน่วยงานที่จะติดตามการชำระหนี้กับลูกหนี้อย่างสม่ำเสมอ บริษัทฯ
มีฐานลูกค้าในประเทศที่หลากหลาย และมีจำนวนมากราย ไม่มีการกระจุกตัวซึ่งทำให้บริษัทฯ
ได้กระจายความเสี่ยงลงไปได้ ในส่วนของการให้เครดิตลูกค้าต่างประเทศของบริษัทฯ
และบริษัทย่อยแม้ว่าจะมีลูกค้าน้อยราย และรายการสั่งซื้อที่มีมูลค่ามากในแต่ละครั้ง
แต่กลุ่มบริษัทก็มีการทำประกันความเสี่ยงจากการไม่ชำระหนี้กับธนาคารเพื่อการส่งออกและนำเข้าแห่งประเทศไทย
ซึ่งช่วยวิเคราะห์ข้อมูลเครดิตทางการเงินของลูกค้า และการช่วยติดตามหนี้
จึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
และยังคงมีนโยบายการตั้งค่าเผื่อหนี้สงสัยจะสูญสำหรับลูกค้ารายที่ชำระล่าช้าเกินกว่ากำหนดไว้ในงบการเงินแล้ว

-   ปัจจัยความเสี่ยงจากอัตราดอกเบี้ย

บริษัทฯ และบริษัทย่อย มีเงินสดคงเหลืออยู่เป็นจำนวนมาก
อัตราดอกเบี้ยที่สำคัญจึงเกี่ยวเนื่องกับเงินฝาก
และเงินลงทุนในกองทุนเปิดตราสารหนี้กับสถาบันการเงิน
สินทรัพย์ทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน ซึ่งบริษัทฯ และบริษัทย่อย
อาจได้รับความเสี่ยงเกี่ยวกับเงินฝากจากอัตราดอกเบี้ยในอนาคต
และความเสี่ยงจากผลตอบแทนของกองทุนเปิดตราสารหนี้ ที่บริษัทฯ
ได้นำเงินไปลงทุนกับสถาบันการเงิน ที่เน้นการลงทุนในตราสารหนี้ที่ออกหรือค้ำประกันโดยรัฐบาล
หรือบริษัทเอกชนที่มีระดับความน่าเชื่อถือ (Credit Rating) ตั้งแต่ A- ขึ้นไป จึงมีความเสี่ยงต่ำ

-   นโยบายการบริหารความเสี่ยงจากอัตราดอกเบี้ย

บริษัทฯ และบริษัทย่อย มีนโยบายในการบริหารเงินสดคงเหลือ
เพื่อให้มีผลตอบแทนจากการนำเงินสดไปลงทุนในอัตราที่สูงสุด
ทั้งที่เกิดจากเงินฝากประจำที่มีภาระค้ำประกัน การลงทุนในเงินฝากที่มีระยะเวลา 3-6 เดือน
และเงินลงทุนในกองทุนเปิดตราสารหนี้กับสถาบันการเงินซึ่งหากผลตอบแทนที่ได้รับมีอัตราที่ต่ำมาก
บริษัทฯ ก็สามารถไถ่ถอนได้ตลอดเวลา

5/…….

-5-

-   ปัจจัยความเสี่ยงจากอัตราแลกเปลี่ยน

บริษัทฯ และบริษัทย่อย มีความเสี่ยงที่สำคัญอันเกี่ยวเนื่องจากการซื้อ หรือขายสินค้า
โดยมียอดขายที่เกิดจากการส่งออกไปต่างประเทศ ซึ่งเป็นเงินสกุลเงินต่างประเทศหลายสกุล คือ
ปอนด์สเตอร์ลิง ยูโร ดอลล่าร์สหรัฐอเมริกา ดอลล่าร์ออสเตรเลีย และดอลล่าร์นิวซีแลนด์
ซึ่งกลุ่มบริษัทอาจมีความเสี่ยงจากความผันผวนของค่าเงินบาทในประเทศ
เทียบกับค่าเงินสกุลเงินต่างประเทศของแต่ละประเทศ

ในส่วนของวัตถุดิบและสินค้าสำเร็จรูปของบริษัทฯ และบริษัทย่อย
บางส่วนก็มีการนำเข้าวัตถุดิบและสินค้าสำเร็จรูปมาจากต่างประเทศ ซึ่งเป็นเงินสกุลหลายสกุลคือ
เยนญี่ปุ่น ปอนด์สเตอร์ลิง ยูโร ดอลล่าร์สหรัฐอเมริกา และดอลล่าร์สิงคโปร์
ซึ่งอาจมีความเสี่ยงจากการชำระหนี้มากขึ้น
หากสกุลเงินต่างประเทศบางสกุลมีค่าที่แข็งขึ้นมากเมื่อเทียบกับค่าเงินบาท
โดยเฉพาะในช่วงเวลาที่กลุ่มบริษัทต้องจ่ายชำระค่าสินค้า

-   นโยบายการบริหารความเสี่ยงจากอัตราแลกเปลี่ยน

บริษัทฯ และบริษัทย่อย
มีนโยบายที่จะลดความเสี่ยงจากอัตราแลกเปลี่ยนเทียบกับค่าเงินต่างประเทศแต่ละสกุล
ไม่ว่าจะเป็นการขายสินค้าส่งออกไปต่างประเทศ หรือการซื้อสินค้านำเข้ามาจากต่างประเทศ
เพื่อลดผลกระทบต่อการดำเนินงานทางด้านการเงินของกลุ่มบริษัท
ที่เกิดจากการเปลี่ยนแปลงของค่าเงิน กลุ่มบริษัท
จึงมีนโยบายในการเปิดบัญชีเงินฝากออมทรัพย์ซึ่งเป็นเงินตราต่างประเทศ (FCD)
โดยเป็นสกุลเงินดอลล่าร์สหรัฐ ปอนด์สเตอร์ลิง และยูโร ในการรับชำระเงินจากการขายสินค้า
เพื่อใช้ในการชำระค่าสินค้าที่เป็นสกุลเงินตราต่างประเทศสกุลเดียวกัน
ผลจากการที่กลุ่มบริษัทใช้นโยบายการบริหารอัตราแลกเปลี่ยน
จากการเปิดบัญชีเงินฝากออมทรัพย์ซึ่งเป็นเงินตราต่างประเทศ (FCD) นี้
ช่วยบรรเทาภาระความเสี่ยงจากอัตราแลกเปลี่ยนที่อาจเกิดขึ้นทั้งทางด้านการรับชำระ
และการชำระทำให้กลุ่มบริษัทสามารถลดความเสี่ยงในผลขาดทุนที่อาจจะเกิดขึ้นจากอัตราแลกเปลี่ยนได้

นอกจากนี้กลุ่มบริษัท ยังมีวงเงินประกันความเสี่ยงกับธนาคารพาณิชย์
ซึ่งกลุ่มบริษัทจะมีการทำการประกันความเสี่ยงจากอัตราแลกเปลี่ยนในช่วงเวลาที่ค่าเงินเกิดความผันผวนขึ้น
เพื่อบรรเทาผลขาดทุนที่อาจเกิดขึ้นจากอัตราแลกเปลี่ยน ทั้งนี้กลุ่มบริษัท
มีนโยบายที่จะทำการประกันความเสี่ยงจากอัตราแลกเปลี่ยนเมื่อเห็นว่าเหมาะสม

6/…….